Pulou Okushiri

Pulou Okushiri (奥尻島, Okushiri-tō) nopo nga iso pulou id Hokkaidō, Jepun. Kinoyonon nopo diti nga soginayo 142.97 kilometer persegi (55.20 sq mi). Kakadayan tagayo Okushiri om Taman Sandad Posorili Prefektur Hiyama nopo nga kahangkum do pointongkop pulou diti. Ogumu o padang sakot, talun puun beech om kotogisan kowotuan. Kiwaa duo sikul tosiriba, iso sikul pintangaan tosiriba om iso sikul pintangaan takawas. Okushiri nopo nga aiso po kolej toi ko' universiti id timpu dinondo.

 Etimologi 
Ngaran do Okushiri nopo nga naanu mantad ngaran Ainu I-kus-un-sir (). Boros fonetik ikus(un) nopo nga kirati do tisan suai om sir nopo nga kirati do pulou.  Sundung po tua' miagal dii, rati Jepun montok duo kanji i gunoon id ngaran dii nopo nga kirati do "suang" om "pakou".

 Geografi 
Pulou Okushiri nopo nga poinladsong lobi kuang 20 kilometer (12 watu) id kotonobon tanah tagayo Hokkaido. Poimbontuk iti do alandui miampai garis kotogisan soninaru 84 kilometer (52.2 watu). Pulou diti nopo nga 27 kilometer (16.8 watu) mantad koibutan kumaa kabaatan, om 11 kilometer (6.8 watu) mantad kosilahon kumaa kotonobon. Nulu Kamui nopo nga timpak bobos takawas do pulou di, kodimpot do 584 meter (1,916 kaki).

 Iklim 

 Komuniti 
Duo kakadayan tagayo i apangkal, Aonae id tompok ponong kabaatan om Okushiri id boogian taatanga-kotonobon, miampai majoriti mogiigion om koumatan do pulou dii. Komuniti tokoro om suang walai soosongulun nopo nga okito id somok do kotogisan, i popioput miampai ralat sumorili do pulou dii.

 Sajara 
Okushiri nopo nga nakawaya no piipiro koligaganan winoun, kohompit no ginumogor pogun Rahat Jepun 1983 di 26 Mikat 1983 i minamatai do duo tulun om ginumogor pogun miampai tsunami Hokkaidō 1993 i lobi mamatai antakan di 12 Madas 1993. Ginumogor pogun di toun 1993 nopo nga kimagnitud 7.7 id suang do skala magnitud saat om intensiti di noroso nopo nga maksimum VIII (Koligogon kopio) id suang do skala intensiti Mercalli. Iti nopo nga pinopoimbulai do tsunami tagayo i pinapasabap do kapatayon id Hokkaidō om id kabaatan kotonobon Rusia, miampai soginumu 230 kapatayon di nokosuat. Pulou Okushiri nopo nga pulou di bobos noligogon, miampai 198 kapatayon gama do ginumogor pogun, tsunami om napayang di tagayo. Tsunami nopo nga minomolondod do soboogian tagayo Okushiri, hari pia haro o pongumolig tsunami. Nokoingkuri o pulou diti soginumu 5–80 sentimeter (2.0–31.5 in). Kalapas tsunami, miningkuri o ginumu mogiigion, om nokotilombus o ahal diti.

 Padsakayan 
Tutubpoon Kapal Tulud Okushiri nopo nga popotounda do ponuludan monikid tadau montok pulau diti kumaa om mantad do Tutubpoon Kapal Tulud Hakodate. Porkhidmatan feri kumaa om mantad Esashi (2 jaam 20 minit) om Setana (1 jaam 40 minit) nogi nga pinotounda di Heartland Ferry, om nuludan timpu nopo nga sumimban tumanud musim.

Porkhidmatan baas nopo nga mamanau poingompus toun.

 Aktiviti kotombuluyan 
Otutunan kopio o Pulou Okushiri maya do Watu Nabetsuru, i kirati do "watu mongigit poriuk", iso gerbang watu tokoro i poinladsong id labus do Kakadayan Tagayo Okushiri. Kiwaa iso tudan-udan waig talasu id Pulou Okushiri, om mongukab liwang montok magapon om mangkaau. Okushiri Moonlight Marathon nopo nga pinotimpuun di toun 2013, om iso pamagayat tutumombului bobos tagayo id Pulou Okushiri, mamagayat rahi do mananangkus mantad Jepun om piipiro pogun labus. Piboian manangkus nopo nga tumimpuun do jaam 3 sosodopon om koubasan no olimpupusan maamaso tumuong no pomogunan. Mogiigion id kokompungan nopo nga rumikot montok manahak sokodung kumaa mananangkus. Id garis kolimpupuson, olimpupusan o piboian miampai do ababayan mangaangakan taakanon rahat om ababayan kapatahakan gaa.

 Sukuon 

Kategori:Pulou-pulou id Rahat do Jepun
Kategori:Pulou id Hokkaido